How Deep Is Your Love
„How Deep Is Your Love“ — პოპ-სიმღერა, დაწერილი და ჩაწერილი ბი ჯიზის მიერ 1977 წელს და სინგლის სახით გამოცემული იმავე წლის სექტემბერში. თავდაპირველად იგი ივონ ელიმანისთვის დაიწერა, მაგრამ საბოლოოდ შეტანილი იქნა ფილმ „შაბათის ღამის ციებ-ცხელების“ საუნდტრეკში. სიმღერა გაერთიანებული სამეფოსა და ავსტრალიის ჩარტებში #3 პოზიციამდე ავიდა. აშშ-ში იგი Billboard Hot 100-ის სათავეში 1977 წლის 24 დეკემბერს მოექცა (ჯგუფისთვის ეს იყო პირველი ზედიზედ ექვსი აშშ #1 ჰიტიდან) და საუკეთესო 10-ეულში იმ დროისთვის რეკორდული 17 კვირა ეკავა. აშშ-ის ჩარტში Hot Adult Contemporary Tracks მას პირველი პოზიცია ექვსი კვირის განმავლობაში ეკავა. Billboard's All Time Top 100-ში მას ამჟამად #20 პოზიცია უკავია. გარდა სიმღერებისა „Stayin' Alive“ და „Night Fever“, იგი არის ჯგუფის სამიდან ერთ-ერთი სიმღერა, რომელიც აღნიშნულ სიაში მოხვდა. 1996 წელს ჯგუფ Take That-ის მიერ ალბომისთვის Greatest Hits ჩაწერილი იქნა მისი ქავერ-ვერსია, რომელიც, სინგლის სახით გამოცემის შემდეგ, მოხვდა ბრიტანეთის სინგლების ჩარტის #1 პოზიციაზე და ადგილი სამი კვირის განმავლობაში ეკავა. Rolling Stone-ის „ყველა დროის 500 საუკეთესო სიმღერის“ სიაში „How Deep Is Your Love“-ს უკავია 375-ე ადგილი. ბრიტანეთში 2011 წლის დეკემბერში ITV-ის სპეციალურ გადაცემაში იგი მაყურებლების მიერ დასახელდა ერის საყვარელ ბი ჯიზის სიმღერად.